PIB Headquarters
कोविड-19 पर पीआईबी का बुलेटिन
- भारत के सक्रिय मामले घटकर 9,13,378 हुए
- पिछले 24 घंटे में भारत में 60,471 दैनिक नए मामले दर्ज किए; 75 दिनों बाद न्यूनतम
- अब तक पूरे देश में 2,82,80,472 स्वस्थ हुए
- पिछले 24 घंटे में 1,17,525 मरीज स्वस्थ हुए
- लगातार 33 दिनों ने दैनिक नए मामलों की तुलना में रोजाना स्वस्थ होने वालों की संख्या अधिक रही
- रिकवरी रेट बढ़कर 95.64 प्रतिशत हो गया
- साप्ताहिक पॉजिटिविटी रेट घटकर 5 प्रतिशत से नीचे आ गया, अभी 4.39 प्रतिशत है
- दैनिक पॉजिटिविटी रेट 3.45 प्रतिशत, लगातार 8 दिनों से 5 प्रतिशत से कम है
- जांच की क्षमता को लगातार सुधारा गया है– कुल 38.13 करोड़ जांच की गई
#Unite2FightCorona#IndiaFightsCorona
पत्र सूचना कार्यालय
सूचना एवं प्रसारण मंत्रालय
भारत सरकार
कोविड-19 टीकाकरण पर नवीनतम जानकारी
केंद्र सरकार द्वारा नि:शुल्क और राज्यों द्वारा सीधी खरीद व्यवस्था के तहत राज्यों और केंद्र शासित प्रदेशों को अब तक वैक्सीन की 26.69 करोड़ से अधिक  खुराकें उपलब्ध कराई गई हैं।  इसमें बेकार हो जाने वाली खुराकों समेत कुल 25,67,21,069 खुराकों की खपत हो चुकी है।
अभी राज्यों और केंद्र शासित प्रदेशों के पास कोविड-19 टीके की 1.05 करोड़ से अधिक  खुराकें मौजूद हैं, जिन्हें लगाया जाना है। इसके अलावा, टीके की 47,43,580 से अधिक खुराकें तैयार हैं और अगले तीन दिनों के भीतर राज्यों और केंद्र शासित प्रदेशों को मिल जायेंगी
ज्यादा जानकारी के लिए:
https://pib.gov.in/PressReleasePage.aspx?PRID=1727152
ग्रामीण क्षेत्रों में कोविड टीकाकरण - मिथक बनाम तथ्य
टीकाकरण सेवाओं का लाभ उठाने के लिए ऑनलाइन पंजीकरण के माध्यम से टीकाकरण के लिए पूर्व-पंजीकरण और समय  की पहले से बुकिंग कराना अनिवार्य नहीं है। 18 वर्ष या उससे अधिक आयु का कोई भी व्यक्ति सीधे निकटतम टीकाकरण केन्द्र में जा सकता है, जहां टीकाकरण करने वाला कर्मी उसका ऑन-साइट पंजीकरण करता है और उसी समय टीकाकरण कर देता है। इस व्यवस्था को "वॉक-इन" के रूप में भी जाना जाता है।
को-विन पर कॉमन सर्विस सेंटर्स  के माध्यम से सुगम पंजीकरण, को-विन पर पंजीकरण कराने के विभिन्न तरीकों में से एक तरीका है। स्वास्थ्य कार्यकर्ता या आशाकर्मी जैसे मदद प्रदान कराने वाले कर्मचारी ग्रामीण क्षेत्रों और शहरी मलिन बस्तियों में रहने वाले लाभार्थियों को निकटतम टीकाकरण केन्द्रों पर सीधे ऑन - साइट पंजीकरण और टीकाकरण के लिए एकजुट करते हैं। 1075 हेल्पलाइन के माध्यम से सहायता प्राप्त पंजीकरण की सुविधा भी शुरू कर दी गई है।
ज्यादा जानकारी के लिए:
https://pib.gov.in/PressReleasePage.aspx?PRID=1727261
कोविड-19: मिथक बनाम तथ्य
इंडियन सार्स-सीओवी-2 जेनेटिक्स कंसोर्टियम  अनुक्रमण से रियल टाइम आधार पर चिंताजनक वैरिएंट  का पता लगाने में सहायता मिली और राज्यों/ केन्द्र शासित प्रदेशों के साथ डाटा साझा कर दिया गया है।
कुछ मीडिया रिपोर्ट्स में देश में कम मात्रा में अनुक्रमण और पैटर्न का पता लगाने व सरकार को कदम उठाने के उद्देश्य से अलर्ट करने के लिए नमूना संग्रह व डाटाबेस में अनुक्रम जमा करने के बीच खामियां होने का आरोप लगाया गया है।
यह स्पष्ट किया जाता है कि नमूने की रणनीति देश के उद्देश्यों, वैज्ञानिक सिद्धांतों और डब्ल्यूएचओ के मार्गदर्शन संबंधी दस्तावेजों पर आधारित हैं। इस क्रम में, रणनीति की समीक्षा की गई है और समय-समय पर संशोधन किया गया है।
ज्यादा जानकारी के लिए: https://pib.gov.in/PressReleasePage.aspx?PRID=1727346
कोविड-19 टीकाकरण: मिथक बनाम तथ्य
टीकाकरण के बाद किसी भी मौत या अस्पताल में भर्ती होने का कारण स्वत: रूप से टीकाकरण को नहीं माना जा सकता है
मौत के मामलों का आकलन यह समझने में मदद करता है कि क्या "टीकाकरण के बाद प्रतिकूल घटना" सीधे टीके के कारण हुई है और यह जांच वाले मामलों के लिए राज्य और राष्ट्रीय स्तर पर किया जाता है
कुछ मीडिया रिपोर्ट्स में गंभीर एईएफआई के मामलों में वृद्धि की बात कही गई है, जिसके अनुसार टीकाकरण के बाद 'मरीजों की मौत' भी हुई है। मीडिया रिपोर्टों के अनुसार, टीकाकरण के बाद होने वाली 488 मौतें 16 जनवरी 2021 और 7 जून 2021 की अवधि के दौरान कोविड के बाद की जटिलताओं से जुड़ी हैं। इस दौरान कुल 23.5 करोड़ कोविड के टीके लगाए जा चुके थे।
यह स्पष्ट किया जाता है कि ये रिपोर्टें मामले की अधूरी और सीमित समझ पर आधारित हैं। यह ध्यान दिया जा सकता है कि "दम तोड़ना" शब्द घटना को दर्शाता है यानी टीकाकरण के कारण मौतें हुईं।
देश में कोविड-19 टीकाकरण के बाद दर्ज की गई मौतों की संख्या टीके की लगाई गई 23.5 करोड़ खुराकों का सिर्फ 0.0002 प्रतिशत है जो कि आबादी में अपेक्षित मृत्यु दर के दायरे में है। एक जनसंख्या में, मृत्यु एक निश्चित दर से होती है। एसआरएस डेटा के अनुसार 2017 में मृत्यु दर 6.3 प्रति 1000 व्यक्ति सालाना है ।
ज्यादा जानकारी के लिए: https://pib.gov.in/PressReleasePage.aspx?PRID=1727255
ऑक्सीजन एक्सप्रेस ने राष्ट्र को 30455 एमटी से अधिक एलएमओ वितरित की 
- ऑक्सीजन एक्सप्रेस द्वारा देश के दक्षिणी राज्यों में 16000 मीट्रिक टन से अधिक एलएमओ पहुँचाई गई
- 424 ऑक्सीजन एक्सप्रेस ने देशभर में ऑक्सीजन के वितरण का कार्य पूरा किया
- ऑक्सीजन एक्सप्रेस ने अब तक एलएमओ के 1748 टैंकरों को गंतव्य तक पहुंचाया और 15 राज्यों को राहत पहुंचाई
- ऑक्सीजन एक्सप्रेस ने तमिलनाडु में 5000 से अधिक एलएमओ पहुँचाई
- ऑक्सीजन एक्सप्रेस ने आंध्र प्रदेश और कर्नाटक राज्यों में क्रमशः 3700 और 3800 मीट्रिक टन से अधिक एलएमओ वितरित की
- महाराष्ट्र में 614 मीट्रिक टन, उत्तर प्रदेश में लगभग 3797 मीट्रिक टन, मध्य प्रदेश में 656 मीट्रिक टन, दिल्ली में 5722 मीट्रिक टन, हरियाणा में 2354 मीट्रिक टन, राजस्थान में 98 मीट्रिक टन, कर्नाटक में 3862 मीट्रिक टन, उत्तराखंड में 320 मीट्रिक टन, तमिलनाडु में 5054 मीट्रिक टन, आंध्र प्रदेश में 3744 मीट्रिक टन, पंजाब में 225 मीट्रिक टन, केरल में 513 मीट्रिक टन, तेलंगाना में 2972 मीट्रिक टन, झारखंड में 38 मीट्रिक टन और असम में 480 मीट्रिक टन ऑक्सीजन पहुँचाई गई
भारतीय रेलवे देश भर के विभिन्न राज्यों में लिक्विड मेडिकल ऑक्सीजन  के रूप में राहत पहुंचाते हुए अपनी यात्रा जारी रखे हुए है। 14 जून, 2021 तक, ऑक्सीजन एक्सप्रेस ने राष्ट्र की सेवा में 30000 मीट्रिक टन लिक्विड मेडिकल ऑक्सीजन  के वितरण जैसी असाधारण उपलब्धि को हासिल किया है। अब तक, कल तक, भारतीय रेलवे ने देश भर के विभिन्न राज्यों में 1748 से अधिक टैंकरों में लगभग 30455 मीट्रिक टन एलएमओ का वितरण किया है। उल्लेखनीय है कि अब तक 424 ऑक्सीजन एक्सप्रेस ने अपनी यात्रा पूरी करते हुए विभिन्न राज्यों को राहत पहुंचाई है। ऑक्सीजन एक्सप्रेस ने देश के दक्षिणी राज्यों में 16000 मीट्रिक टन से अधिक लिक्विड मेडिकल ऑक्सीजन  पहुंचाई है। ऑक्सीजन एक्सप्रेस ने आंध्र प्रदेश, कर्नाटक और तमिलनाडु राज्य में क्रमशः 3700, 3800 और 5000 मीट्रिक टन से अधिक एलएमओ वितरित की है।
ज्यादा जानकारी के लिए: https://pib.gov.in/PressReleasePage.aspx?PRID=1727170
श्री मनसुख मंडाविया ने हिमाचल प्रदेश के प्रागपुर में प्रधानमंत्री भारतीय जनऔषधि केंद्र का उद्घाटन किया
केंद्रीय रसायन और उर्वरक राज्य मंत्री श्री मनसुख मंडाविया ने आज वर्चुअल माध्यम से हिमाचल प्रदेश के कांगड़ा ज़िले के प्रागपुर में प्रधानमंत्री भारतीय जनऔषधि केंद्र का उद्घाटन किया। इस अवसर पर श्री मनसुख मंडाविया ने कहा कि कोविड-19 महामारी जैसी विशेष स्थिति में जन औषधि केंद्रों की भूमिका बहुत महत्वपूर्ण हो गई है। गरीबों और जरूरतमंदों की सेवा के लिए 7836 जन औषधि केंद्र दिन-रात काम कर रहे हैं। श्री मंडाविया ने बताया कि कई जन औषधि केंद्रों ने सस्ती और गुणवत्ता वाली जेनेरिक दवाएं बेचने के अलावा, लॉकडाउन अवधि के दौरान जरूरतमंद लोगों को राशन किट, पका हुआ भोजन, मुफ्त दवाएं आदि वितरित करने का काम किया है।
ज्यादा जानकारी के लिए: https://pib.gov.in/PressReleasePage.aspx?PRID=1727027
पीआईबी के क्षेत्रीय कार्यालयों से प्राप्त जानाकारी
केरल: महामारी की दूसरी लहर में कोविड संक्रमण बढ़ने की वजह से राज्य में स्थगित की गई ट्रेन सेवाएं चरणबद्ध तरीके से दोबारा शुरू होंगी और इसी के एक हिस्से के रूप में, इंटरसिटी और जन शताब्दी ट्रेनें कल से चलने लगेंगी। इस बीच, राज्य को कल मौजूदा लॉकडाउन खत्म होने के बाद अपनी लॉकडाउन रणनीति की समीक्षा करनी है। मुख्यमंत्री पिनराई विजयन ने कहा है कि कोविड-19 मामलों की संख्या में तेजी से गिरावट के बीच राज्य में पूर्ण लॉकडाउन को बढ़ाना संभावना नहीं है। पिछले सप्ताह में राज्य ने कोविड-19 मामलों में 20 प्रतिशत और टीपीआर में 10 प्रतिशत की गिरावट दर्ज की गई है। बीमारी के प्रसार की तीव्रता के अनुरूप विभिन्न स्तरों पर रोक लगाने की योजना है। राज्य में कल 11.26 प्रतिशत की टीपीआर के साथ कोविड-19 के 7,719 नए मामले सामने आए। 161 लोगों की मौत की पुष्टि हुई है, जिससे मृतकों की संख्या बढ़कर 11,342 हो गई है। राज्य में अब तक कुल 1,14,69,060 लोगों का टीकाकरण हो चुका है। इसमें से 91,87,161 ने पहली और 22,81,899 ने दूसरी खुराक ली।
तमिलनाडु: मद्रास उच्च न्यायालय ने आज आपदा प्रबंधन अधिनियम की धारा-12 के अनुसार उन लोगों के परिजनों को मुआवजा देने की मांग करने वाली याचिकाओं पर केंद्र और राज्य सरकार से चार सप्ताह के भीतर जवाब मांगा है, जिनका कोविड-19 संक्रमण की चपेट में आने के बाद निधन हो गया था। मुख्यमंत्री एमके स्टालिन ने कहा है कि अगर लोग नियमों का उल्लंघन करते हैं तो लॉकडाउन में दी गई छूट को वापस ले लिया जाएगा; उन्होंने लोगों से पूर्ण सहयोग करने की अपील की है। तमिलनाडु में सोमवार को 254 लोगों की मौत के साथ 12,772 नए मामले दर्ज किए गए; इसके साथ, राज्य में दर्ज होने वाले कोरोना मामलों की कुल संख्या 23,66,493 और मृतकों की संख्या 29,801 तक पहुंच गई। पुडुचेरी के केंद्र शासित प्रदेश ने दो महीने के बाद पहली बार 400 से कम कोविड-19 के नए मामले दर्ज किए; केंद्र शासित प्रदेश ने 309 नए मामले दर्ज किए, जबकि सोमवार को 686 मरीज स्वस्थ हो गए, जिससे सक्रिय मामले घटकर 4,947 हो गए। तमिलनाडु के राज्य स्वास्थ्य विभाग ने कहा है कि 2,327 टीकाकरण केंद्रों पर कल एक दिन में कुल 2,58,701 लोगों को टीके लगाए गए। अब तक राज्य भर में कुल 1,11,31,780 टीके लगाए जा चुके हैं, जिनमें 89,64,448 पहली और 21,67,332 दूसरी खुराक शामिल है।
कर्नाटक: 14-06-2021 के लिए जारी राज्य सरकार के बुलेटिन के अनुसार, दर्ज हुए नए मामले: 6,835; कुल सक्रिय मामले: 1,72,141; कोविड से मौत के नए मामले: 120; कोविड से मौत के कुल मामले: 33,033। कल लगभग 1,23,262 टीकाकरण के साथ राज्य में अब तक कुल 1,71,14,728 टीके लगाए गए हैं। सोमवार को मुख्यमंत्री बी एस येदियुरप्पा ने उन बीपीएल परिवारों के लिए एक लाख रुपये की आर्थिक सहायता की घोषणा की, जिन्होंने कोविड-19 के कारण परिवार का कमाऊ सदस्य खोया है। राज्य में कोरोना वायरस के मामले घटकर लगभग छह हजार हो गए हैं और पॉजिटिविटी रेट भी 5 प्रतिशत से नीचे आ गया है। सोमवार को बृहद बेंगलुरु महानगरपालिका  ने कहा कि वह राज्य में आने वालों की कोविड-19 संक्रमण की जांच के लिए सभी प्रवेश स्थलों, अतिथियों के ठहरने वाली जगहों और प्रवासियों के कार्य स्थलों पर अपनी टीमों को तैनात करेगा, क्योंकि नागरिक निकाय वायरस के फैलाव को नियंत्रित रखना चाहता है।
आंध्र प्रदेश: राज्य ने 59 मौतों के साथ 87,756 सैंपल की जांच के बाद कोविड-19 के 4549 नए मामले दर्ज किए, जबकि पिछले 24 घंटों में 10,114 लोगों को अस्पतालों से छुट्टी दे दी गई। राज्य में कल तक कोविड टीकों की कुल 1,23,04,416 खुराकें लगाई जा चुकी है, जिनमें 96,68,857 पहली और 26,35,559 दूसरी खुराक शामिल है। राज्य सरकार ने बच्चों में कोविड से स्वस्थ होने के बाद  फेफड़ों और किडनी से जुड़ी स्वास्थ्य समस्याओं के इलाज को वाईएसआर आरोग्यश्री योजना में शामिल करने का फैसला लिया है। राज्य ने बच्चों के लिए आईसीयू बेड को बढ़ाकर 1600 और ऑक्सीजन बेड को बढ़ाकर 3777 करने के लिए एक योजना बनाई है। प्रमुख सचिव  अनिल कुमार सिंघल ने कहा है कि बच्चों के इलाज में इस्तेमाल होने वाली कोविड दवाओं को आरोग्यश्री की सीमा में लाया गया है और उन्हें चार उपचारों में बांटा गया है। राज्य में अब तक पांच वर्ष से कम आयु के बच्चों वाली 3.16 लाख से ज्यादा माताओं का टीकाकरण किया जा चुका है।
तेलंगाना: कल कुल 1511 नए दैनिक कोविड मामले और 12 मौतें दर्ज की गईं, जिससे राज्य में कुल मामलों की संख्या 6,04,880 हो गई और मृतकों की संख्या 3496 हो गई। राज्य में कोविड अस्पतालों में बिस्तरों के उपयोग की दर मई के दूसरे सप्ताह में 52 प्रतिशत से घटकर अब 16 प्रतिशत हो गई है। अब पॉजिटिविटी रेट 1.36 फीसदी दर्ज किया गया है। राज्य के जन स्वास्थ्य निदेशक डॉ. जी. श्रीनिवास राव ने कहा कि कोरोना की संभावित तीसरी लहर की तीव्रता के बारे में अफवाह फैलाने और जनता में गैर-जरूरी दहशत पैदा करने वालों के खिलाफ सख्त कार्रवाई की जाएगी।
महाराष्ट्र: स्वास्थ्य विभाग ने बताया कि सोमवार को महाराष्ट्र में कोविड-19 के 8,129 नए मामले दर्ज किए गए, जो 2 मार्च के बाद किसी एक दिन में सामने आए मामलों की सबसे कम संख्या है, जिससे राज्य में कुल मामलों की संख्या 59,17,121 हो गई। 200 अन्य मौतों के साथ मृतकों की कुल संख्या 1,12,696 तक पहुंच गई। नए कोरोनावायरस मामलों में बढ़ोतरी 2 मार्च के बाद सबसे कम रही, तब प्रदेश में संक्रमण के 7,863 मामले आए थे। मुंबई में 529 मामले दर्ज किए गए, जो 16 फरवरी के बाद से सबसे कम मामले हैं, जब दर्ज हुए मामलों की कुल संख्या 461 थी। महाराष्ट्र सरकार ने घर-घर जाकर टीकाकरण शुरू करने और इसके लिए अलग प्रोटोकॉल बनाने की इच्छा दिखाई है, ताकि दिव्यांग, निशक्त मरीजों और ऐसे अन्य नागरिकों का टीकाकरण हो सके।
गुजरात: सोमवार को गुजरात ने 405 कोविड-19 मामले दर्ज होने की सूचना दी, जिससे कुल संख्या 8,20,726 हो गई, जबकि दिन में छह मौतें भी हुईं, जिसने मृतकों की कुल संख्या को 10000 के पार पहुंचा दिया। सोमवार को 18-44 आयु वर्ग में 2,05,130 लोगों सहित 2,93,131 व्यक्तियों को टीका लगाया गया। राज्य में अब तक कुल 2,05,58,024 टीके लग चुके हैं। उच्च न्यायालय में दाखिल एक हलफनामे में, राज्य के स्वास्थ्य विभाग ने बताया है कि गुजरात सरकार ने 33 सरकारी अस्पतालों - प्रत्येक जिले में एक - को लाइपोसोमल एम्फोटेरिसिन-बी के वितरण के लिए नोडल केंद्र के तौर पर काम करने के लिए अधिसूचित किया है। इन सभी 33 अस्पतालों में से प्रत्येक में दवा वितरण के लिए जिला स्तरीय समिति गठित की जानी है।
राजस्थान: राजस्थान में नए सक्रिय कोरोनावायरस मामलों की संख्या में सोमवार को भी गिरावट का रुझान बना रहा। पिछले 24 घंटों में राज्य के कुल 33 जिलों में से आठ जिलों में एक भी मामला नहीं आया। पिछले कुछ दिनों में नियमित गिरावट के बाद, राज्य में कोविड-19 के सक्रिय मामले 6,500 से नीचे आ गए हैं। राजस्थान ने सोमवार को कोविड-19 के 277 नए मामलों और 20 मौतें होने की सूचना दी। राज्य में मृतकों की कुल संख्या 8,842 और संक्रमण के मामलों की कुल संख्या 9,49,961 है।
मध्य प्रदेश: मध्य प्रदेश में, कोरोना वायरस संक्रमण की दूसरी लहर नियंत्रण में आ गई है। राज्य में कल संक्रमण दर 0.3 फीसदी दर्ज की गई। कल के आधिकारिक स्वास्थ्य बुलेटिन के अनुसार, मध्य प्रदेश में कोविड-19 के 242 नए मामले मिले, जबकि 516 लोग स्वस्थ हो गए। इंदौर, भोपाल और जबलपुर को छोड़कर सभी जिलों में नए मरीजों की संख्या या तो शून्य रही या फिर दस से कम। इस बीच, राज्य में, अब टीकाकरण पर ध्यान केंद्रित किया गया है। एक जुलाई से राज्य में तीन दिनों तक एक बड़ा टीकाकरण अभियान चलाया जाएगा।
छत्तीसगढ़: छत्तीसगढ़ में कोरोना संक्रमण की तेजी से सुधरती स्थिति के बीच, औसत पॉजिटिविटी रेट घटकर करीब 1.3 फीसदी हो गया है, जबकि कोविड संक्रमण से स्वस्थ होने की दर बढ़कर 97 प्रतिशत से ज्यादा हो गई है। कल राज्य में कुल 600 कोरोना पॉजिटिव मामले पाए गए। 28 जिलों में से 25 जिलों में मामलों की संख्या सिर्फ दो अंकों में, जबकि 3 जिलों में सिर्फ एक अंक में रही। इस बीच, कल कोविड संक्रमण के कारण 17 लोगों का निधन हो गया।
गोवा: गोवा के कोरोना वायरस के 253 मामले और बढ़ गए। सोमवार को कुल आंकड़ा 1,62,721 तक पहुंच गया, जबकि 720 मरीज स्वस्थ हो गए। संक्रमण से नौ अन्य मरीजों की मौत के साथ मृतकों की कुल संख्या बढ़कर 2,937 हो गई। दिन में अस्पतालों से 720 मरीजों को छुट्टी मिलने के बाद राज्य में स्वस्थ होने वालों की संख्या बढ़कर 1,55,378 हो गई। अब राज्य में सक्रिय मामलों की संख्या 4,406 है।
असम: पिछले 24 घंटों में असम में कोविड-19 से कुल 43 मौतें दर्ज की गईं, जबकि दिन में हुए 1,46,046 जांच में संक्रमण के 3,678 नए मामले सामने आए, पॉजिटिविटी रेट 2.52 प्रतिशत बनी हुई है, कामरूप मेट्रो में 232 नए मामले सामने आए हैं। बोर्ड परीक्षा कराने के असम सरकार के फैसले को चुनौती देते हुए, राज्य के कई छात्र सुप्रीम कोर्ट चले गए हैं और कोविड की स्थिति को देखते हुए एचएसएलसी और एचएस की अंतिम परीक्षाओं को रद्द करने के लिए दखल देने की अपील की है।
मणिपुर: कोविड-19 से 16 अन्य मौतों के साथ मणिपुर में मृतकों की संख्या में बढ़ोतरी जारी है, जबकि पिछले 24 घंटों में केंद्रीय सुरक्षाबल के 7 कर्मचारियों सहित 459 लोगों को जांच में कोरोना पॉजिटिव पाया गया। राज्य के अन्य जिलों में उठाए गए कदमों के अनुरूप और कोविड-19 के बढ़ते मामलों को देखते हुए, उखरुल जिला अस्पताल ने कल से जिला प्रशासन के साथ मिलकर एक सामूहिक जांच अभियान शुरू किया है और पिछले 48 घंटों में, 39 व्यक्तियों की जांच रिपोर्ट को पॉजिटिव पाया गया है।
मेघालय: सोमवार को मेघालय ने कोविड-19 के 403 नए मामले दर्ज किए, जो पिछले दिन के मुकाबले ज्यादा हैं, जबकि दिन में 487 मरीजों के स्वस्थ होने से कुल सक्रिय मामले 4,529 हो गए। राज्य में पिछले 24 घंटों में 10 मौतें भी दर्ज की गईं, जिससे मृतकों की कुल संख्या 743 हो गई। पूर्वी खासी हिल्स के उपायुक्त इसावंदा लालू ने एक आदेश जारी किया है, जिसमें सभी दुकानों और संस्थानों को 24 जून को या उससे पहले अपने सभी कर्मचारियों का टीकाकरण कराने के निर्देश दिये गए हैं, ताकि वे दोबारा खुलने की पात्रता प्राप्त कर सकें। मुख्यमंत्री, कोनराड के संगमा ने विधायकों और मीडिया कर्मियों से पीपीई किट पहनकर किसी एक कोविड-19 वार्ड का दौरा करने का अनुरोध किया है, ताकि वे स्वास्थ्य कर्मियों के सामने पेश आने वाली कठिनाइयों को समझने में सक्षम हो सकें।
नागालैंड: सोमवार को नागालैंड में कोविड-19 के 109 नए मामले और तीन मौतें दर्ज की गईं। सक्रिय मामले 3201 हैं जबकि कुल मामलों की संख्या 23,753 है। राज्य के स्वास्थ्य और परिवार कल्याण विभाग ने सभी स्वास्थ्य कर्मियों को अपने कर्तव्यों को जिम्मेदारी से निभाने और बिना अनुमति के अपनी स्थान न छोड़ने के निर्देश दिए हैं। विभाग ने स्वास्थ्य कर्मियों से ड्यूटी के दौरान किसी भी तरह के उत्पीड़न या बाधा आने की तुरंत जानकारी देने के लिए कहा है।
त्रिपुरा: त्रिपुरा में पूरे राज्य में एक ही दिन में 18-45 वर्ष से ऊपर से 18,980 लोगों को टीके लगाए गए। 4 मौतों के साथ 235 नए मामले दर्ज किए गए। त्रिपुरा बोर्ड ऑफ जॉइंट एंट्रेंस एग्जामिनेशन ने एक अधिसूचना में कहा कि 23 जून को होने वाली परीक्षा को टाल दिया गया है।
सिक्किम: 11 जून से आज तक एक भी मौत नहीं दर्ज की गई है। अभी तक मृतकों का कुल आंकड़ा 281 बना हुआ है। सिर्फ 36 नए पॉजिटिव मामले सामने आए हैं। राज्य में कोरोना पॉजिटिविटी रेट 11.5 प्रतिशत है। रिकवरी रेट सिर्फ 79.20 फीसदी है। कोविड-19 टीकाकरण में सभी को शामिल करने के राज्य सरकार के निर्देश के अनुसार, नामची जिला अस्पताल की मेडिकल टीम ने जिला कारागार नामची में कुल 100 कैदियों का टीकाकरण किया, जो 18 से 44 वर्ष श्रेणी से जुड़े थे।
पंजाब: पॉजिटिव मिले रोगियों की कुल संख्या 5,88,525 है। सक्रिय मामलों की संख्या 11,913 है। दर्ज हुई मृतकों की संख्या 15,602 है। पहली खुराक के साथ कुल कोविड-19 टीकाकरण  12,57,302 है। दूसरी खुराक के साथ कुल कोविड-19 टीकाकरण  3,16,532 है। 45 वर्ष से अधिक आयु वालों में पहली खुराक के साथ 31,10,366 और दूसरी खुराक के साथ 5,06,885 का टीकाकरण हुआ है।
हरियाणा: अब तक जांच में पॉजिटिव मिले नमूनों की कुल संख्या 7,66,129 है। कोविड-19 के कुल सक्रिय रोगियों की संख्या 4,077 है। मृतकों की कुल संख्या 9032 है। अब तक टीकाकरण कराने वालों की कुल संख्या 66,08,145 है।
चंडीगढ़: कोविड-19 के लैब से सत्यापित कुल मामले 61,160 हैं। सक्रिय मामलों की कुल संख्या 507 है। अब तक कोविड-19 संबंधी मृतकों की कुल संख्या 794 है।
हिमाचल प्रदेश: अब तक कोविड जांच में पॉजिटिव मिले मरीजों की कुल संख्या 1,98,876 है। सक्रिय मामलों की कुल संख्या 4,432 है। अब तक मृतकों की कुल संख्या 3,382 है।
महत्वपूर्ण ट्वीट